Нобэрэ пщэдейрэ
Мазаем и 6, махуэку
ЦIыхубзхэм я узыншагъэм зэран хуэхъу операцэхэр емыгъэкIуэкIыным и дунейпсо махуэщ
Таджикистаным и милицэм и махуэщ
1886 гъэм нэмыцэ химик Винклер Клеменс германий элементыр къигъуэтащ.
1918 гъэм Урысейр григориан махуэгъэпсым зэрыхуэкIуэм теухуа декрет къыдэкIащ.
1930 гъэм Совет Армэм и академическэ театр нэхъыщхьэр къызэIуахащ. Иджыпсту ар Урысеидзэм и академическэ театр нэхъыщхьэщ.
1935 гъэм «Кабардинка» къэрал къэфакIуэ ансамблым Советхэм я VII съездым и делегатхэм папщIэ Москва и Театр Иным концерт щитащ.
1936 гъэм Гармиш-Партенкирхен къалэм (Германие) къыщызэIуахащ IV ЩIымахуэ Олимп Джэгухэр. Ахэр мазаем и 16 пщIондэ екIуэкIащ. Бгым лыжэкIэ къежэхыным хыхьэ слалом-гигант спорт лIэужьыгъуэмкIэ япэ зэхьэзэхуэхэр щекIуэкIар абы щыгъуэщ.
1943 гъэм СССР-м Курган областыр къыщызэрагъэпэщащ.
1945 гъэм Лондон къыщызэрагъэпэщащ Профсоюзхэм я дунейпсо зэгухьэныгъэр.
1968 гъэм Гренобль къалэм (Франджы) къыщызэIуахащ Х ЩIымахуэ Олимп Джэгухэр. Ахэр къызэIуихат а къэралым и президент Шарль де Голль. Джэгухэр мазаем и 18-м зэхуащIыжащ.
2004 гъэм Москва и метром и «Автозаводская», «Павелецкая» станцхэм я зэхуакум лагъым къыщыуащ. Абы цIыху 41-рэ хэкIуэдауэ, 250-м щIигъум фэбжь хахауэ щытащ.
США-м и 40-нэ президент (1981 — 1989 гъэхэм а къулыкъум тетащ) Рейган Рональд къызэралъхурэ илъэси 109-рэ ирокъу.
КъБР-м и цIыхубэ артисткэ Тэмазэ Маржэнэт къызэралъхурэ илъэс 97-рэ ирокъу.
СССР-м узыншагъэр хъумэнымкIэ и отличник, КъБР-м и цIыхубэ дохутыр Тембот Мухьэмэд и ныбжьыр илъэс 82-рэ ирокъу.
Урысей продюсер, композитор, «Любэ», «Иванушки Интернэшнл», «Корни», «Фабрика» уэрэджыIакIуэ гуп цIэрыIуэхэр къызэзыгъэпэща, УФ-м гъуазджэхэмкIэ щIыхь зиIэ и лэжьакIуэ Матвиенкэ Игорь и ныбжьыр илъэс 60 ирокъу.
Журналист, продюсер, «Япэ канал» телекомпанием и генеральнэ унафэщI Эрнст Константин и ныбжьыр илъэс 59-рэ ирокъу.
Урысей фигурист цIэрыIуэ Чернышёв Пётр и ныбжьыр илъэс 49-рэ ирокъу.
Адыгэ усакIуэ, журналист, дохутыр ПщыукI Латмир и ныбжьыр илъэс 45-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 14 — 17, жэщым градуси 4 — 5 щыхъунущ.
Мазаем и 7, мэрем
Хьэрычэт Iуэхум теухуа щIэныгъэ зэгъэгъуэтыным и махуэщ
Тэтэрстан Республикэм и Гербым и махуэщ
Гренадэм и лъэпкъ махуэшхуэщ — щхьэхуит зэрыхъуар (1974 гъэм) егъэлъапIэ.
Таиландым удз гъэгъахэм я фестиваль щокIуэкI
1780 гъэм Сыктывкар къалэм и лъабжьэр ягъэтIылъащ. Иджы ар Коми Республикэм и къалащхьэщ.
1795 гъэм Хаджибей кхъухь тедзапIэм и цIэр Одессэу зэрахъуэкIащ.
1855 гъэм Курилхэмрэ Сахалинрэ зэхуэгуэшыным теухуа урыс-япон зэгурыIуэныгъэм Iэ традзащ.
1857 гъэм пащтыхь Александр ЕтIуанэм Iэ щIидзащ урысей гъущI гъуэгухэм я зэгухьэныгъэ нэхъыщхьэр къызэгъэпэщыным теухуа унафэм.
1893 гъэм США-м щыщ инженер Крей Алан мафIэсыр зэрагъэункIыфI Iэмэпсымэ къызэригупсысам щыхьэт техъуэ дэфтэр иратащ.
1981 гъэм Ленинград деж къыщехуэхащ Ту-104 кхъухьлъатэр. Абы исащ СССР-м и хы Хуэм флотым и унафэщI псори. ХэкIуэда цIыху 52-м щыщу 16-р адмиралрэ генералрэт, япэ рангым и капитанхэр тIощIым нэблагъэрт. Къэралым и дежкIэ ар икъукIэ хэщIыныгъэшхуэт — тенджызым къулыкъу щызыщIэ апхуэдиз дзэ унафэщI ЕтIуанэ дунейпсо зауэм хэкIуэдатэкъым.
1998 гъэм Наганэ къалэм (Японие) къыщызэIуахащ ХVIII ЩIымахуэ Олимп Джэгухэр. Абы щыгъуэщ Олимп Джэгухэм сноубордымкIэ зэпеуэхэри щыхагъэхьар. Олимпиадэр мазаем и 22 пщIондэ екIуэкIащ.
1999 гъэм Иорданием и пащтыхь хъуащ Хъусейн и къуэ Абдалла ЕтIуанэр.
2014 гъэм Сочэ къалэм (Урысей Федерацэ) къыщызэIуахащ ХХII ЩIымахуэ Олимп Джэгухэр. Ди къэралым нэхъапэм ЩIымахуэ Олимпиадэр зэи щекIуэкIатэкъым. Джэгухэр мазаем и 23-м зэхуащIыжащ.
Инджылыз тхакIуэ цIэрыIуэ, роман тIощIым щIигъу зи Iэдакъэм къыщIэкIа Диккенс Чарльз къызэралъхурэ илъэс 208-рэ ирикъуащ.
КъБР-м и цIыхубэ, РСФСР-м щIыхь зиIэ я артист, Кавказым Ищхъэрэм щыпсэу лъэпкъхэм я макъамэ гъуазджэм зегъэужьыным хэлъхьэныгъэшхуэ хуэзыщIа Ашуров Танахум къызэралъхурэ илъэси 130-рэ ирокъу.
Совет авиаконструктор, техникэ щIэныгъэхэм я доктор, академик, Социалист Лэжьыгъэм и ЛIыхъужь Антонов Олег къызэралъхурэ илъэси 114-рэ ирокъу.
УсакIуэ, филологие щIэныгъэхэм я доктор, ЩIДАА-м и член-корреспондент Бэлагъы Любовь къыщалъхуа махуэщ.
Урысей уэрэджыIакIуэ, УФ-м щIыхь зиIэ и артисткэ Цой Анитэ и ныбжьыр илъэс 49-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градуси 5 — 7, жэщым градуси 2 щыхъунущ.
